


Медиация жөніндегі халықаралық ұйым құру туралы
КОНВЕНЦИЯ

Кіріспе

Осы Конвенцияның Уағдаласушы тараптары, 	
бейбітшілік пен дамуды нығайтуда, мемлекеттер арасындағы достық қатынастар мен ынтымақтастықты ілгерілетуде медиацияның маңызын              мойындай отырып, 
Біріккен Ұлттар Ұйымының Жарғысында бекітілген мақсаттар мен қағидаттарды басшылыққа ала отырып, 
халықаралық дауларды шешуде икемділіктің қажеттілігін, медиацияның елеулі артықшылықтарын және оның практикада барған сайын кеңінен қолданылып келе жатқанын мойындай отырып, 
халықаралық қоғамдастық үшін халықаралық дауларды медиация арқылы шешуге арналған тұрақты үкіметаралық ұйымды құрудың маңыздылығын   назарға ала отырып, 
Халықаралық медиация ұйымын құру жолындағы бастапқы кезеңі ретінде қызмет ететін Халықаралық медиация ұйымын болашақта құру туралы                  Бірлескен мәлімдемеге сілтеме жасай отырып, 
Халықаралық медиация ұйымын құру халықаралық дауларды бейбіт жолмен шешуге жәрдемдесетініне және үйлесімді халықаралық қатынастарды дамытуға ықпал ететініне сенімді бола отырып, 
Халықаралық медиация ұйымын құру медиацияны қолдануды жетілдіретінін, ілгерілететінін және халықаралық дауларды шешудің қолданыстағы тетіктерін пайдалы тәсілмен толықтыру болатынын растай отырып,  
ешбір Уағдаласушы Мемлекет осы Конвенцияны ратификациялау, қабылдау, мақұлдау немесе оған қосылу фактісіне байланысты олардың келісімінсіз оны қандай да бір нақты дауды қандай да бір түрде медиацияға беруге міндетті деп санауға негіз болмайтынын қайта растай отырып, 
мыналар туралы уағдаласты:


I тарау
Халықаралық медиация ұйымын құру

1-бап. Құрылуы
Халықаралық медиация ұйымы (бұдан әрі – «Ұйым») осы Конвенцияның ережелеріне сәйкес құрылады және әрекет етеді. 

2-бап. Анықтамалар

Осы Конвенцияның мақсаттары үшін: 
a. «медиация» – «медиация», «татуластыру» терминдерімен немесе өзге де ұқсас атаулармен аталатынына қарамастан, тараптардың өз дауын үшінші тұлғаның немесе тұлғалардың (медиаторлардың) көмегімен өзара қолайлы және достық жолмен реттеуге ерікті түрде ұмтылатын процесі; мұндай медиаторлар тараптардың шешімге қол жеткізуіне жәрдемдесе алады, бірақ тараптарға оны міндеттеуге өкілеттігі жоқ; 
b. «Уағдаласушы Тараптар» – осы Конвенцияның міндеттерімен  келіскен және осы Конвенция өздері үшін күшіне енген мемлекеттер; 
c. «Уағдаласпайтын Тараптар» – осы Конвенция өздері үшін күшіне енбеген мемлекеттер; 
d. «тараптар» – даудың барлық тараптары, ал «тарап» олардың кез келгенін білдіреді; 
e. «үшінші мемлекет» – Ұйымға басқа мемлекеттер ұсынған, дауға қатысатын мемлекет; 
f. «халықаралық ұйым» – үкіметаралық ұйым. 

3-бап. Мақсаттары мен міндеттері

Ұйымның мақсаттары мен міндеттері халықаралық дауларды медиация арқылы бейбіт жолмен шешуді ілгерілетуге және оған жәрдемдесуге, сондай-ақ мемлекеттер арасындағы достық қатынастар мен ынтымақтастықты дамытуға бағытталған.

4-бап. Ұйымның қағидаттары

Осы Конвенцияның 3-бабында көрсетілген мақсаттар мен міндеттерге қол жеткізу үшін Ұйым мен оның Уағдаласушы Тараптары мынадай қағидаттарға сәйкес әрекет етуге тиіс: 
a. мемлекеттердің егемендігін және аумақтық тұтастығын құрметтеу, мемлекеттердің теңдігі мен олардың ішкі істеріне араласпау, сондай-ақ халықаралық құқықтың үстемдігі қағидатына бейілділік; 
b. тараптардың дербестігін және дауларды шешу тәсілдерін еркін таңдауын қамтамасыз ету; 
c. халықаралық дауларды өзара қолайлы жолмен шешуді іздеуде адал ниет пен ынтымақтастық рухын ұстану, және 
d. дауларды медиация арқылы бейбіт жолмен шешуге икемді әрі тиімді тәсілді қамтамасыз ететін бейтарап, әділ және тең жағдайларды қамтамасыз ету. 

5-бап. Функциялары

Қағидаттарға сәйкес және өз мақсаттары мен міндеттерін іске асыру үшін Ұйым мынадай функцияларды орындайды: 
a. халықаралық дауларды шешу үшін медиация қызметтерін көрсету;
b. дауларды шешуде медиацияның қолданылуын ілгерілету, медиация мәдениетін дамыту, медиацияның озық практикаларын зерделеу және ілгерілету; 
c. медиация мәселелері бойынша халықаралық, өңірлік, ұлттық және жергілікті форумдар мен конференциялар ұйымдастыру, өзара іс-қимыл жасауға және ақпарат алмасуға арналған платформа құру;
d. медиация 	саласында 	әлеуетті 	арттыруға, 	дамушы елдердің қажеттіліктерін мойындауға және оларға басымдық беруге бағытталған ынтымақтастықты ілгерілету; және 
e. дауларды шешу мәселелері бойынша басқа халықаралық ұйымдармен және мекемелермен ынтымақтастық жасау және өзара іс-қимыл жасау. 

6-бап. Құқықтық мәртебесі

1. Ұйым халықаралық құқық субъектілігіне және толық құқық қабілеттілігіне ие, оның ішінде:
a. шарттар жасасу; 
b. жылжымайтын және жылжымалы мүлікті иелену және оған билік ету; 	c. құқықтық шаралар қолдану, оның ішінде сот ісін қозғау және сот талқылауларына жауап беру; және 
d. өзінің мақсаттарын, міндеттері мен функцияларын іске асыру үшін қажетті немесе пайдалы болуы мүмкін өзге де әрекеттерді жүзеге асыру. 
2. Ұйым осы Конвенцияда көзделген өз функциялары мен өкілеттіктерін кез келген Уағдаласушы Тараптардың аумағында, сондай-ақ арнайы келісім негізінде кез келген өзге мемлекеттің аумағында жүзеге асыра алады. 

7-бап. Мүшелік

1.	Ұйым барлық мемлекет пен өңірлік интеграциялық ұйымның мүшелікке кіруі үшін ашық.
2.	Халықаралық медиация ұйымын болашақта құру туралы Бірлескен мәлімдемеге қол қойған немесе оған қосылған мемлекеттер, егер олар осы Конвенция күшіне енген күннен бастап бес жыл ішінде өздері үшін оның міндетті күші болатынын мойындауға келісім білдірсе, Құрылтайшы мүшелер болуға құқылы.
3.	Өзге мемлекеттер, егер олар осы Конвенция күшіне енгеннен кейін екі жыл ішінде өздері үшін осы Конвенцияның міндетті күші болатынын мойындауға келісім білдірсе, Құрылтайшы мүшелер болуға құқылы. 

8-бап. Штаб-пәтері

1.	Ұйымның штаб-пәтері Қытай Халық Республикасының Гонконг арнаулы әкімшілік ауданында орналасқан.
2.	Ұйым қажет болған жағдайда кез келген жерде өңірлік өкілдіктер құра алады.

9-бап. Құрылымы

1. Ұйымның Басқарушы Кеңесі мен Хатшылығы болады. 
2. Ұйым медиаторлардың тізімдерін жүргізеді. 
3. Ұйым өз мақсаттарын, міндеттері мен функцияларын іске асыру және орындау үшін қажетті деп санайтын қосалқы мекемелерді немесе консультативтік органдарды құра алады. 




II тарау
Басқарушы кеңес

10-бап. Жалпы ережелер

Басқарушы Кеңес Ұйымның шешімдер, оның ішінде саяси шешімдер қабылдайтын және оның қызметінің жалпы стратегиясын айқындайтын органы болып табылады. 

11-бап. Құрамы

1.	Басқарушы Кеңес әрбір Уағдаласушы Тараптың бір өкілінен тұрады. Уағдаласушы Тарап тағайындаған орынбасар негізгі өкіл отырысқа қатыса алмаған немесе өз міндеттерін орындай алмаған жағдайда өкіл ретінде әрекет ете алады.
2.	Жыл сайынғы әрбір отырыста Басқарушы Кеңес келесі Төраға сайланғанға дейін өз лауазымын атқаратын Төрағаны сайлайды. Сондай-ақ өкілеттік мерзімі Төрағаның өкілеттік мерзімімен бірдей болатын Төрағаның бір немесе бірнеше орынбасары сайлануы мүмкін. 

12-бап. Өкілеттіктері мен функциялары

1.	Осы Конвенцияның өзге ережелерімен оған жүктелген өкілеттіктері мен функцияларына нұқсан келтірмей, Басқарушы Кеңес:
a. өз регламентін қабылдайды; 
b. Ұйымның әкімшілік және қаржылық қағидаларын қабылдайды; 
c. Бас хатшыны және Бас хатшының орынбасарларын іріктеу мен тағайындау тәртібін қабылдайды; 
d. Ұйымның кірістері мен шығыстарының жылдық бюджетін бекітеді; 
e. медиациялық іс жүргізуді қозғау тәртібін қабылдайды; 
f. медиациялық іс жүргізу тәртібін қабылдайды; 
g. медиаторлардың мінез-құлық кодексін қабылдайды; 
h. Ұйым қызметі туралы жылдық есепті қарайды және бекітеді; 
i. Бас хатшыны және Бас хатшының орынбасарларын тағайындайды; 
j. Бас хатшының және Бас хатшының орынбасарларының қызмет шарттарын айқындайды; және 
k. Ұйымның қосалқы мекемелері мен консультативтік органдарын құрады. 
2.	Басқарушы Кеңес сондай-ақ осы Конвенцияның ережелерін іске асыру үшін қажет деп санайтын өзге де өкілеттіктерді жүзеге асырады және өзге де функцияларды орындайды.
3.	Басқарушы Кеңес осы Конвенцияға сәйкес жүргізіліп жатқан кез келген медиациялық іс жүргізуге де, сондай-ақ тараптардың қандай да бір бітімгершілік келісімін жасасуына да араласпауға тиіс. 

13-бап. Отырыстар

1. Басқарушы Кеңес жыл сайынғы отырысты, сондай-ақ Басқарушы Кеңестің шешімі бойынша не оның кемінде үш мүшесінің талап етуімен Төраға немесе            Бас хатшы шақыратын Басқарушы кеңестің өзге де отырыстарын өткізеді. 
2. Басқарушы Кеңес өзгеше шешім қабылдайтын жағдайды қоспағанда, отырыстар Ұйымның штаб-пәтерінде өткізіледі. 
3. Басқарушы Кеңестің кез келген отырысының кворумы оның мүшелерінің көпшілігі құрайды. 
4. Басқарушы Кеңес өз мүшелерінің кемінде үштен екісінің дауысымен мүшелерге бейнеконференция немесе өзге де виртуалды құралдар арқылы отырыстарға қатысуға рұқсат бере алады. 

14-бап. Шешімдер қабылдау

1. Басқарушы кеңес мүмкіндігінше консенсус негізінде әрекет етуге тиіс. 
2. Егер барлық күш-жігер жұмсалғаннан кейін де нақты мәселе бойынша консенсусқа қол жеткізу мүмкін болмаса, осы Конвенцияда көзделген жағдайларды немесе Бас хатшы мен Бас хатшының орынбасарларын сайлау және тағайындау тәртібіне қатысты мәселелерді қоспағанда, Басқарушы Кеңестің шешімі дауыс беруге қатысып отырған және дауыс беруге қатысқан мүшелердің көпшілік даусымен қабылданады. Осы Конвенцияның 12-бабының 1-тармағының (а)–(g) және (k) тармақшаларында көрсетілген шешімдер Басқарушы Кеңес мүшелерінің үштен екісінің дауысымен қабылданады. 
3. Басқарушы кеңестің әрбір мүшесінің бір дауысы болады.


III тарау
Хатшылық

15-бап. Құрамы

1. Хатшылық Бас хатшыдан, бір немесе бірнеше Бас хатшының орынбасарларынан, сондай-ақ қажетті лауазымды адамдар мен қызметкерлерден тұрады. 
2. Бас хатшыны Уағдаласушы Тараптардың азаматтары қатарынан Басқарушы кеңес тағайындайды. 
3. Бір немесе бірнеше Бас хатшының орынбасарлары Бас хатшының ұсынымы бойынша Уағдаласушы Тараптардың азаматтары қатарынан Басқарушы Кеңес тарапынан тағайындалады. 
 
16-бап. Функциялары

1. Хатшылық Басқарушы Кеңестің шешімдерін орындауға жауапты болады. 
2. Хатшылық Басқарушы Кеңестің қарауы мен мақұлдауы үшін Ұйым қызметі туралы жылдық есепті және кірістер мен шығыстардың жылдық бюджетін әзірлейді. 
3. Хатшылық Уағдаласушы Тараптармен байланыс арналарын орнатады. 


17-бап. Бас хатшы

1. Бас хатшы Ұйымның құқықтық өкілі және негізгі лауазымды адамы болып табылады және осы Конвенцияның ережелеріне, сондай-ақ Басқарушы кеңес қабылдаған қағидалар мен ережелерге сәйкес лауазымды тұлғаларды тағайындауды қоса алғанда, Ұйымның әкімшілік басқаруына жауапты болады. 
2. Бас хатшы бес жыл мерзімге тағайындалады және тағы бір мерзімге қайта тағайындалуы мүмкін. 
3. Бас хатшы Басқарушы Кеңестің отырыстарына қатыса алады, алайда дауыс беру құқығына ие болмайды. 
4. Бас хатшы Тіркеушінің функцияларын жүзеге асырады және осы Конвенцияға сәйкес жасалған медиация туралы есептердің немесе бітімгершілік келісімдердің түпнұсқалығын және олардың көшірмелерін куәландыруға құқылы. 
5. Бас хатшы осы Конвенция негізінде қабылданған қағидаларға немесе медиацияны қолдану туралы келісімде, тараптардың кейінгі келісімінде немесе өзге де тәсілмен айқындалған өзге медиация қағидаларына сәйкес тағайындауды жүзеге асыратын орган ретінде әрекет ете алады. 
6. Бас хатшы Уағдаласушы Тараптармен өзара іс-қимыл жасауға және Ұйымды халықаралық аренада ілгерілетуге міндетті. 
7. Бас хатшының лауазымы қандай да бір саяси функцияларды жүзеге асырумен үйлеспейді. Бас хатшы да, Бас хатшының орынбасарлары да Басқарушы Кеңестің мақұлдауынсыз қандай да бір лауазымды атқара алмайды немесе өзге қызметпен айналыса алмайды. 

18-бап. Халықаралық сипат

1. Бас хатшы, Хатшылықтың лауазымды тұлғалары мен қызметкерлері өздерінің қызметтік міндеттерін орындау барысында қандай да бір өзге биліктің емес, тек Ұйымның мүдделерін басшылыққа алуға міндетті. 
2. Әрбір Уағдаласушы Тарап осы міндеттің халықаралық сипатын құрметтейді және қандай да бір тұлғаға өзінің қызметтік міндеттерін орындау кезінде ықпал етуге бағытталған кез келген әрекеттерден тартынады.


IV тарау
Медиаторлар тізімдері

19-бап. Медиаторлар тізімдерін қалыптастыру

1. Ұйым екі медиаторлар тізімінің жүргізілуін қамтамасыз етеді: осы Конвенцияның 25-бабында көрсетілген даулар бойынша медиация жүргізуге арналған Мемлекетаралық медиаторлар тізімі (бұдан әрі – «Мемлекетаралық медиаторлар тізімі» деп аталады) және осы Конвенцияның 27 және 28-баптарында көрсетілген өзге даулар бойынша медиация жүргізуге арналған Медиаторлардың жалпы тізімі (бұдан әрі – «Медиаторлардың жалпы тізімі» деп аталады).
2. Тізімдер төменде көзделген тәртіппен тағайындалған және сол тізімдерде болуға ниет білдірген білікті тұлғалардан қалыптастырылады. 
3. Қажет болған жағдайда Ұйым Медиаторлардың өзге де арнайы тізімдерін құра алады. 

20-бап. Уағдаласушы Тараптардың тағайындауы

1. Әрбір Уағдаласушы Тарап өз азаматтары қатарынан Мемлекетаралық медиаторлар тізіміне бес адамға дейін және Медиаторлардың жалпы тізіміне жиырма адамға дейін тағайындай алады. 
2. Әрбір Құрылтайшы мүше өз азаматтары қатарынан Медиаторлардың жалпы тізіміне қосымша он адамға дейін тағайындай алады. 
3. Барлық тағайындау туралы Бас хатшыға хабарланады және олар хабарлама алынған күннен бастап күшіне енеді. 

21-бап. Біліктілік талаптары

1. Медиаторлар тізімдеріне тағайындалатын адамдар жоғары адамгершілік қасиеттерге ие және құқық, сауда, өнеркәсіп немесе қаржы сияқты мамандандырылған салаларда жалпыға танылған құзыреті бар, медиация жүргізу кезінде сенім артуға болатын адамдар болуы тиіс. 
2. 1-тармақта көрсетілген біліктілік талаптарына қосымша ретінде, Мемлекетаралық медиаторлар тізіміне тағайындалатын адамдар халықаралық құқық, дипломатия, халықаралық қатынастар немесе халықаралық саяси және экономикалық істер саласында белгілі бір құзыреттілікке ие, кең саяси практикасы мен пайымдау қабілеті бар адамдар болуы тиіс. 

22-бап. Басқарушы кеңестің тағайындауы

1. Басқарушы кеңес Мемлекетаралық медиаторлар тізіміне он адамға дейін және Медиаторлардың жалпы тізіміне жиырма адамға дейін тағайындай алады. 
2. Осы Конвенцияның 21-бабын ескере отырып, Басқарушы кеңес Тізімдер құрамына тұлғаларды тағайындау кезінде негізгі құқықтық жүйелердің өкілдігін, географиялық әралуандықты және жалпы Тізімдер шеңберінде гендерлік теңгерімді қамтамасыз етудің маңыздылығына қосымша түрде ерекше назар аударады. 

23-бап. Өкілеттік мерзімі

1. Тізімдер құрамына тағайындалған адамдар бес жыл мерзімге тағайындалады және жаңа мерзімге қайта тағайындалуы мүмкін. 
2. Тізімге тағайындалған адам қайтыс болған, қызметінен кеткен немесе кері шақырылып алынған жағдайда, оны тағайындаған Уағдаласушы Тараптар немесе Басқарушы кеңес өкілеттік мерзімінің қалған бөлігіне өзге тұлғаны тағайындауға құқылы. 



V тарау
Қолданылу аясы
 
24-бап. Жалпы ережелер

1. Ұйым тараптардың даудың туындауына дейін немесе кейін білдірілген өзара келісімі негізінде Ұйымға берген өтініші бойынша мынадай халықаралық дауларды шешу үшін медиация қызметтерін көрсетеді:
a) мемлекеттер арасындағы даулар;
b) мемлекет пен басқа мемлекетке тиесілі тұлғалар арасындағы даулар; және
c) жеке тараптар арасындағы халықаралық коммерциялық даулар. 
2. Тараптар өзгеше уағдаласқан немесе қолданылатын немесе келісімде өзгеше көзделмеген жағдайларды қоспағанда, медиацияға берілген келісімді тарап медиация рәсімі барысында кез келген уақытта біржақты тәртіппен кері қайтарып ала алады. 

25-бап. Мемлекеттер арасындағы даулар

1. Ұйым құқықтық және нақты дауларға, келіспеушіліктерге немесе олардың арасындағы алаңдаушылық туғызатын кез келген мәселелерге қатысты медиация жүргізуге келіскен Уағдаласушы Тараптардың өтініші бойынша медиация қызметтерін көрсетеді. 
2. Басқарушы кеңес өзі қабылдауы мүмкін қағидаларды сақтаған жағдайда, өз дауын Ұйымға бергісі келетін Уағдаласпайтын Тараптарға немесе халықаралық ұйымдарға да Ұйым медиация қызметтерін көрсете алады. 
3. Осы Конвенцияның 29-бабына сәйкес мемлекет мәлімдеме арқылы алып тастаған, аумақтық егемендікке, теңіз кеңістіктерін делимитациялауға, теңіз мүдделеріне немесе осы мемлекет үшін медиацияға беруге жол берілмейді деп танылған өзге мәселелерге қатысты даулар бойынша осындай мемлекетке Ұйым медиация қызметтерін көрсете алмайды. 
 
26-бап. Үшінші Мемлекеттің қатысуымен болатын даулар

1. Үшінші мемлекеттің қатысуымен мемлекеттер ұсынған дау жағдайында, тиісті үшінші мемлекеттің алдын ала келісімі алынбайынша, Ұйым мұндай дау бойынша медиация қызметтерін көрсете алмайды. 
2. 1-тармақтың мақсаттары үшін дауға қатысушы мемлекеттер осы Конвенцияға сәйкес медиация рәсімін қозғау кезінде бұл мән-жайды Ұйымға хабарлайды. Осы мәселеге қатысты Ұйымға үшінші мемлекет те хабарлай алады. 

27-бап. Мемлекет пен басқа мемлекетке тиесілі тұлғалар 
арасындағы даулар

1. Ұйым Уағдаласушы Тарап пен басқа мемлекетке тиесілі тұлғалар арасындағы даулар бойынша медиация қызметтерін көрсетеді. 
2. Басқарушы кеңес өзі қабылдауы мүмкін шарттарды сақтаған жағдайда, тараптар өз дауын Ұйымға бергісі келсе, Ұйым Уағдаласпайтын Тараптар немесе халықаралық ұйым қатысатын коммерциялық немесе инвестициялық дауларға қатысты да медиация қызметтерін көрсете алады. 
3. Конвенцияның мақсаттары үшін мемлекетке немесе халықаралық ұйымға жасалған сілтеме осы мемлекет Ұйымға белгілеген құрамдас бөлімшені немесе органды не халықаралық ұйымның органын да қамтиды. 
4. Уағдаласушы Тараптың құрамдас бөлімшесінің немесе органының келісімі, егер бұл мемлекет мұндай мақұлдау талап етілмейтіні туралы Ұйымға хабарламаса, осы мемлекеттің мақұлдауын талап етеді. 
5. Конвенцияның мақсаттары үшін басқа мемлекетке тиесілі тұлғалар ұғымы жеке және заңды тұлғаларды қамтиды. 

28-бап. Жеке тараптар арасындағы халықаралық 
коммерциялық даулар

1. Басқарушы кеңес өзі қабылдауы мүмкін шарттарды сақтаған жағдайда, Ұйым  жеке тараптар арасындағы халықаралық коммерциялық қатынастардан туындайтын даулар бойынша медиация қызметтерін көрсетеді. 
2Т араптардың бірі жеке, отбасылық немесе тұрмыстық мақсаттарда мәміле жасасқан жағдайда, осындай мәмілелерден туындайтын даулар осы баптың қолданылу аясына кірмейді.
3. Осы Конвенцияның мақсаттары үшін «жеке тарап» деп жеке тұлға және қолданыстағы заңнамаға сәйкес пайда табу мақсатында немесе онсыз құрылған не ұйымдастырылған, жеке немесе мемлекеттік меншікте болатын ұйымдар түсініледі, оған корпорация, траст, серіктестік, дара кәсіпкер, бірлескен кәсіпорын немесе өзге де қауымдастықтар, сондай-ақ осындай заңды тұлғаның кез келген филиалы жатады. 

29-бап. Мәлімдемелер

1. Кез келген мемлекет аталған Конвенцияны ратификациялау, қабылдау, бекіту, оған қосылу кезінде немесе одан кейін кез келген уақытта депозитарийге 25 және 27-баптарда көрсетілген даулардың санаттары немесе санаты бойынша Ұйымға жүгіну арқылы реттеу мүмкіндігін қарастыратыны не қарастырмайтыны туралы хабарлай алады. Депозитарий мұндай хабарламаны барлық Уағдаласушы Тараптарға жіберуге міндетті. 
2. Мұндай хабарлама осы Конвенцияның 24-бабының 1-тармағында көзделген келісім болып табылмайды және арнаулы келісім негізінде нақты дауды Ұйымның қарауына ұсынатын Уағдаласушы Тараптардың құқықтарына нұқсан келтірмейді. 
3. Мұндай хабарлама кез келген уақытта өзгертілуі немесе кері қайтарылып алынуы мүмкін.

VI тарау
Медиация рәсімі

30-бап. Медиация қағидаттары

Осы Конвенцияға сәйкес медиация еріктілік, бейтараптық, тәуелсіздік, адал ниет, жеделдік және экономикалық тиімділік қағидаттары негізінде жүзеге асырылады. 

31-бап. Істерді тіркеу

1. Медиациялық іс жүргізуді бастауға ниет білдірген дау тараптары медиациялық іс жүргізуді қозғау тәртібі қағидаларына сәйкес Бас хатшыға өтініш беруге міндетті. 
2. Бас хатшы, егер дау анық түрде осы Конвенцияның қолданылу аясынан тыс болса немесе дауға үшінші мемлекет қатысса және мұндай мемлекеттің алдын ала келісімі алынбаса, өтінішті тіркейді. Бас хатшы тараптарды өтініштің тіркелгені немесе тіркеуден бас тартылғаны туралы хабардар етеді. 

32-бап. Медиацияны жүргізу

1. Медиациялық іс жүргізу осы Конвенцияның ережелеріне сәйкес және тараптар өзгеше келіспеген жағдайда, Басқарушы кеңес қабылдаған медиациялық іс жүргізу қағидаларына сәйкес жүзеге асырылады. 
2. Медиатор тараптарға кез келген ықтимал мүдделер қақтығысы туралы хабарлауға міндетті. 
3. Медиатор тараптарға әділ қарауды қамтамасыз етуге және медиаторлардың мінез-құлық кодексіне сәйкес даудың нысанасын құрайтын мәселелерді шешуге жәрдемдесуге тиіс. 

33-бап. Құпиялылық

Осы Конвенцияға сәйкес медиацияға қатысты барлық ақпарат және медиация рәсімі барысында жасалған немесе алынған барлық құжат, егер тараптар өзгеше келіспесе, не ақпарат немесе құжат жария түрде қолжетімді болып табылса, не ақпаратты жария ету заңнамаға сәйкес талап етілсе, осы Конвенцияның 25-бабында көрсетілген дауларды қоспағанда, құпия болып қалады. 

34-бап. Басқа іс жүргізулерде дәлел ретінде ұсыну

Тараптар өзгеше уағдаласқан жағдайларды қоспағанда, тараптардың ешқайсысы қандай да бір басқа іс жүргізу барысында, мейлі ол төрешілер алдында, сотта немесе өзге де тәртіппен жүргізілсін, медиациялық іс жүргізу кезінде басқа тарап білдірген кез келген пікірлерді немесе мәлімдемелерді, мойындауларды, сондай-ақ медиатор жасаған есепті немесе кез келген ұсынымдарды ұсынуға немесе оларға сілтеме жасауға құқылы емес.

35-бап. Медиатордың рөліне қойылатын шектеулер

Қолданылатын құқық талаптарына сәйкес, егер тараптар өзгеше келіспесе немесе бұл қолданылатын құқықпен талап етілмесе, медиатор сол даудың нысанасына қатысты кез келген жүріп жатқан немесе болашақтағы соттық, төрелік немесе өзге де іс жүргізулерде қандай да бір тұрғыдан әрекет ете алмайды. 

36-бап. Медиацияны тоқтату

1. Медиация мынадай жағдайларда тоқтатылады:
а) тараптар арасындағы даулы мәселелердің кез келгенін немесе барлығын қамтитын бітімгершілік келісім жасалған жағдайда;
b) тараптардың бірінің кез келген уақытта жазбаша өтініш беруі арқылы; немесе
c) тараптар келіскен немесе қолданылатын қағидаларда көзделген өзге тәсілдермен не белгілі бір мән-жайлар туындаған кезде.
2. Медиация тоқтатылған жағдайда медиатор және (немесе) тараптар медиацияның тоқтатылғаны туралы Бас хатшыға дереу хабарлауға міндетті. Хабарламада медиацияның тоқтатылған күні, дауды бітімгершілік келісіммен аяқтаған-аяқтамағаны, сондай-ақ мұндай келісім жасалған болса, оның толық немесе ішінара сипатта болғаны көрсетілуге тиіс. 

37-бап. Іс жүргізу құны

1. Тараптардың медиация қызметтерін және Ұйымның құралдары мен инфрақұрылымын пайдаланғаны үшін төлейтін шығындарын Басқарушы кеңес қабылдаған қағидалар мен ережелерге сәйкес Бас хатшы айқындайды. 
2. Медиаторлардың сыйақылары мен шығыстары Басқарушы кеңес мезгіл-мезгіл белгілейтін шектер шегінде айқындалады. 
3. Егер тараптар келіспеген жағдайда, медиаторлардың сыйақылары мен шығыстарын, сондай-ақ медиация қызметтерін және Ұйымның құралдарын пайдалануға байланысты шығындарды тараптар тең үлеспен көтереді. Әрбір тарап іс жүргізуге байланысты туындайтын өзге де шығыстарды дербес көтереді. 

38-бап. Дауларды шешудің өзге рәсімдерімен арақатынасы

1. Осы Конвенцияға сәйкес медиация, дауларды реттеудің басқа рәсімдері басталғаны-басталмағанына қарамастан, тараптар үшін кез келген уақытта қолжетімді болып қала береді. 
2. Тараптар келіскен жағдайда, дауды реттеудің өзге рәсімдері жүргізіліп жатқан кезеңде медиация жалғастырылуы мүмкін. 
3. Тараптар қолданылатын заңнамада жол берілетін шектерде медиацияның нысанасы болып табылатын дау бойынша талап қою мерзімінің өтуі кез келген қолданылатын талап қою мерзімі туралы заңға немесе оған тең қағидаға сәйкес медиация басталған күннен бастап медиация тоқтатылған күнге дейін тоқтатыла тұратыны туралы келісуі мүмкін. 
4. Осы Конвенцияға сәйкес жүргізілетін медиация тараптардың өз дауын дауларды шешудің кез келген өздеріне қолжетімді өзге тәсілі шеңберінде шешу құқықтарына нұқсан келтірмейді. 


VII тарау
Бітімгершілік туралы келісімдер

39-бап. Бітімгершілік келісімдерді жасау

1. Конвенцияға сәйкес медиация арқылы даудың толық немесе бір бөлігін реттеу үшін тараптар бітімгершілік келісімнің шарттарын келіскен жағдайда, олар медиация нәтижесінде жасалған бітімгершілік келісімге (бұдан әрі – «бітімгершілік келісім») жазбаша нысанда, оның ішінде электрондық хабарламалар арқылы қол қоюға тиіс. 
2. Егер тараптар өзгеше келіспесе, тараптар қол қойған бітімгершілік келісім Конвенцияға сәйкес медиация нәтижесінде қол жеткізілгенін растау мақсатында Бас хатшы тарапынан куәландырылады.

40-бап. Бітімгершілік келісімдердің құқықтық салдары

1. Даудың тараптары арасында тиісті түрде жасалған кез келген бітімгершілік келісім олар үшін міндетті және адал ниетпен орындалуға тиіс. 
2. Бітімгершілік келісімге қол қою арқылы тараптар бітімгершілік келісімнің медиация нәтижесінде жасалғанын дәлел ретінде пайдалануға және қолданылатын құқыққа сәйкес құқықтық қорғау құралдарын іздеу кезінде оған сілтеме жасауға келіседі. 
3. Тараптың бітімгершілік келісімге қол қоюы ешқандай жағдайда оның шарттарын қабылдауға негіз болған құқықтық немесе нақты мән-жайларды мойындауы ретінде түсіндірілмейді. 

41-бап. Бітімгершілік келісімдерді орындау

1. Осы Конвенцияның 28-бабына сәйкес халықаралық коммерциялық дауды шешу мақсатында тараптар жасаған бітімгершілік келісім Уағдаласушы Тарап қолданатын құқыққа сәйкес оның тарапынан орындалуы мүмкін. 
2. Осы Конвенцияға Хаттама Уағдаласушы Тараптармен 1-тармақта көрсетілген бітімгершілік келісімдерді орындауды қамтамасыз ететін шарттарды айқындау мақсатында келісіледі. Мұндай Хаттама осы Конвенцияға 56-бапқа сәйкес түзетулерді қабылдау және олардың күшіне енуі үшін талап етілетін тәртіппен қабылданады және күшіне енеді.


VIII тарау
Әлеуетті нығайту

42-бап. Әлеуетті нығайту жөніндегі іс-шаралар

1. Ұйым қолжетімді ресурстарды ескере отырып, әлеуетті нығайтуға бағытталған қызметті жүзеге асырады және оны ілгерілетеді. 
2. Әлеуетті нығайту жөніндегі іс-шараларды жүзеге асыру барысында Ұйым үкіметтермен, халықаралық ұйымдармен немесе өзге де ұйымдармен өз қызметін үйлестіруге және ынтымақтастық орнатуға құқылы. 
3. Хатшылық жыл сайын әлеуетті нығайтуды ілгерілету жөніндегі жұмыс жоспарын әзірлеп, Басқарушы кеңестің қарауына және бекітуіне ұсынады. 
4. Хатшылық, Басқарушы кеңестің мақұлдауымен жас мамандар мен дипломаттарды оқыту және олардың әлеуетін нығайту мақсатында медиация бойынша стипендиялық бағдарламаны ұсынуға және іске асыруға құқылы. 

43-бап. Әлеуетті нығайту жөніндегі комитет

1. Әлеуетті нығайту жөніндегі комитет құрылады және Хатшылық көрсететін әкімшілік қолдау аясында Басқарушы кеңестің жалпы басшылығымен өз қызметін жүзеге асырады. 
2. Комитеттің мандаты әлеуетті нығайту жөніндегі іс-шаралардың стратегиялары мен басымдықтары бойынша Басқарушы кеңеске консультациялар беруден тұрады. 

44-бап. Медиация қоры

Конвенцияның мақсаттары үшін медиацияны пайдалануды ілгерілету және көтермелеу, әлеуетті нығайту деңгейін күшейту мақсатында Медиация қоры құрылуы мүмкін. Қор алынған қайырмалдық жарналардан тұрады және Басқарушы Кеңес қабылдаған қаржылық ережелерге немесе қағидаларға сәйкес басқарылады. 


IX тарау
Қаржыландыру

45-бап. Қаржылық қағидалар

Ұйымға қатысты барлық қаржылық мәселелер осы Конвенциямен, сондай-ақ Басқарушы Кеңес қабылдаған қаржылық ережелермен немесе қағидалармен реттеледі. 

46-бап. Қаржы ресурстары

1. Хатшылыққа өз функцияларын тиімді орындауы үшін қажетті қаржылық ресурстар берілуге тиіс. 
2. Ұйымның негізгі қаржылық ресурстарына Уағдаласушы Тараптардың жыл сайынғы жарналары және Ұйымның кірістері кіреді. 
3. Алдыңғы тармаққа нұқсан келтірмей, Ұйым Басқарушы Кеңес қабылдаған қаржылық ережелерге немесе қағидаларға сәйкес үкіметтердің, халықаралық ұйымдардың, жеке тұлғалардың, корпорациялар мен өзге де кәсіпорындардың ерікті жарналарын қосымша қаржылық ресурстар ретінде пайдалана және ала алады. Алайда Ұйым өзінің мақсаттарына, міндеттеріне немесе функцияларына қандай да бір түрде нұқсан келтіруі, шектеуі, ауытқытуы немесе өзге түрде өзгертуі мүмкін кез келген қайырмалдықты немесе көмекті қабылдамауға тиіс. 

47-бап. Жарналарды бағалау

Уағдаласушы Тараптардың жыл сайынғы жарналары Дүниежүзілік пошта одағы жүйесіндегі олардың жарна сыныбына негізделіп келісілген жарналар шәкіліне сәйкес есептеледі. Сондай-ақ Уағдаласушы Тараптардың экономикалық даму деңгейі мен төлем қабілеттілігі ескерілуі мүмкін.


X ТАРАУ
Артықшылықтар мен иммунитеттер

48-бап. Жалпы қағидаттар

1. Ұйым Уағдаласушы Тараптардың аумақтарында өзінің мақсаттарын, міндеттері мен функцияларын іске асыру және орындау үшін қажетті артықшылықтар мен иммунитеттерді пайдаланады. 
2. Уағдаласушы Тараптардың өкілдері мен Ұйымның лауазымды тұлғалары Ұйымға байланысты өз функцияларын тәуелсіз жүзеге асыруы үшін қажетті артықшылықтар мен иммунитеттерді осыған ұқсас тәртіппен пайдаланады. 

49-бап. Мүлік, қорлар және активтер

1. Ұйым, оның мүлкі мен активтері, қай жерде орналасқанына және кімнің иелігінде екеніне қарамастан, қандай да бір сот немесе өзге де құқықтық процесс нысандарынан иммунитетке ие болады, бұған Ұйым нақты жағдайда өзінің иммунитетінен тікелей бас тартқан жағдайлар кірмейді. Алайда мұндай иммунитеттен бас тарту, егер Ұйым атқарушылық шараларға қатысты иммунитеттен айқын және жеке түрде бас тартпаса, мұндай шараларға қолданылмайды.
2. Ұйымның үй-жайларына қол сұғылмайды. Ұйымның мүлкі мен активтері қай жерде орналасқанына және кімнің иелігінде екеніне қарамастан, атқарушылық, әкімшілік, сот немесе заңнамалық шаралар арқылы іске асырылатын тінту, реквизиция, тәркілеу, экспроприация және араласудың кез келген өзге де нысандарынан иммунитетке ие болады. 
3. Ұйымның архивтеріне және оған тиесілі немесе оның сақталуындағы барлық құжаттарға қай жерде орналасқанына қарамастан қол сұғылмайды. 
4. Қандай да бір қаржылық бақылауға, қағидаларға немесе мораторийлерге қарамастан: 
a.Ұйым кез келген қаражатқа, валютаға немесе өзге де активтерге иелік ете алады, сондай-ақ кез келген еркін айырбасталатын валютада шоттар аша алады және оларды басқара алады; 
b. Ұйым өзіне тиесілі қаражатты, валютаны немесе өзге де активтерді бір елден екінші елге не кез келген елдің ішінде еркін аударуға, сондай-ақ өзіне тиесілі кез келген валютаны басқа кез келген валютаға айырбастауға құқылы; 
5. Ұйым, оның активтері, кірістері және өзге де мүлкі: 
a. барлық тікелей салықтардан босатылады; алайда, бұл ретте Ұйым мәні бойынша тек коммуналдық қызметтер үшін төлем болып табылатын салықтардан босатуды талап етпеуге тиіс. 
b. Ұйым өзінің ресми мақсаттары импорттайтын немесе экспорттайтын заттар кедендік баждардан, импорт пен экспортқа қатысты тыйымдар мен шектеулерден босатылады. Алайда осы босатуға сәйкес әкелінген заттар импортталған елде сол елдің үкіметімен келісілген шарттардан басқа жағдайда сатылмайды.
c. Ұйымның жарияланымдары кедендік баждардан, импортқа және экспортқа қатысты тыйымдар мен шектеулерден босатылады. 
6. Ұйым әдетте жылжымалы және жылжымайтын мүлікке қатысты акциздік төлемдер мен сатылым салығынан босатуды талап етпейді, себебі олар төлем бағасына кіреді, дегенмен, Ұйым қызметтік мақсатта маңызды сатып алулар жасайтын кезде, осындай баждар мен салықтар алынған немесе алынуға тиіс мүлікке қатысты Уағдаласушы Тараптар мүмкіндігінше тиісті әкімшілік шаралар қабылдау арқылы баж немесе салық сомасын босатуды немесе қайтаруды қамтамасыз етеді. 

50-бап. Байланыс құралдары

Ұйымның ресми хабарламаларына әрбір Уағдаласушы Тарап басқа кез келген мемлекетке берілетін ресми хабарламалар режимін қамтамасыз етеді. 

51-бап. Уағдаласушы Тараптардың өкілдері

1. Ұйым шақыратын Басқарушы кеңесте және кездесулерде, өз функцияларын орындау барысында және жиналыс орнына бару және кері қайту кезінде Уағдаласушы Тараптардың өкілдері мынадай артықшылықтар мен иммунитеттерді пайдаланады: 
a. жеке басын қамауға алудан немесе ұстаудан және жеке багажын тәркілеуден иммунитетке, сондай-ақ өкіл ретінде айтқан немесе жазған сөздері мен жасаған барлық әрекеттеріне қатысты кез келген сот немесе өзге де құқықтық іс жүргізуден иммунитетке ие болады; 
b. барлық қағаздары мен құжаттарына қол сұғылмайды; 
c. кодтарды пайдалануға құқылы және қағаздар мен хат-хабарды курьер арқылы немесе мөрленген пакеттермен алуға құқылы; 
d. өздері мен жұбайлары үшін өз функцияларын орындау мақсатында баратын немесе сол арқылы өтетін Уағдаласушы Тарапта иммиграциялық шектеулерден, шетелдіктерді тіркеу талаптарынан немесе әскери қызмет міндеттерінен босатылады; 
e. валюта немесе валюталық шектеулерге қатысты шетел үкіметтері өкілдеріне уақытша ресми миссиялар кезінде берілетін сол артықшылықтар мен жеңілдіктерді; 
f. жеке багажына қатысты дипломатиялық өкілдерге берілетін сол иммунитеттер мен жеңілдіктерді;
g. жоғарыда көрсетілгендерге қайшы келмейтін, дипломатиялық өкілдер пайдаланатын өзге де артықшылықтар, иммунитеттер мен жеңілдіктерді пайдаланады. Олар әкелінетін тауарларды (жеке багаж бөлігі болып табылатын жағдайларды қоспағанда) кедендік баждардан немесе акциздер мен сатылым салығынан босатуды талап етуге құқылы емес.
2. Сөз бостандығы мен тәуелсіздікті қамтамасыз ету мақсатында, Уағдаласушы Тараптардың өкілдері Ұйым шақыратын Басқарушы кеңесте және кездесулерде өз міндеттерін орындау кезінде айтқан немесе жазған сөздері мен жасаған барлық әрекеттеріне қатысты сот немесе өзге де құқықтық іс жүргізуден иммунитетке ие болады. Бұл иммунитет олардың Уағдаласушы Тараптардың өкілдері болуын тоқтатқаннан кейін де күшінде қалады.
3. Егер салық салудың қандай да бір түрін қолдану тұрғылықты жеріне байланысты болса, Уағдаласушы Тараптар өкілдерінің Ұйым шақыратын Басқарушы кеңесте және кездесулерде өз міндеттерін орындау үшін болған кезеңдері тұрғылықты тұру кезеңдері болып есептелмейді.
4. Артықшылықтар мен иммунитеттер Уағдаласушы Тараптар өкілдеріне жеке 	басының пайдасы үшін емес, олардың Ұйымға байланысты функцияларын тәуелсіз орындауын қамтамасыз ету үшін беріледі. Демек, Уағдаласушы Тарап өзінің өкілінің иммунитетінен сот төрелігін іске асыруға кедергі келтіретін жағдайда және иммунитет берудің мақсатына нұқсан келтірмей бас тартуға болатын болса, одан бас тартуға құқылы және міндетті.
5. 1 – 3-тармақтардың ережелері өкіл мен оның азаматы болып табылатын немесе оның өкілі болған не болып табылатын Уағдаласушы Тараптың билік органдары арасындағы қатынастарға қолданылмайды. 
6. Осы бапта «өкілдер» термині барлық делегаттарды, делегаттардың орынбасарларын, кеңесшілерді, техникалық сарапшыларды және делегация хатшыларын қамтиды. 

52-бап. Лауазымды адамдар

1. Бас хатшы осы баптың ережелері қолданылатын лауазымды адамдар санаттарын айқындайды және оларды қарау мен бекіту үшін Басқарушы Кеңеске ұсынады. Одан кейін аталған санаттар барлық Уағдаласушы Тараптың үкіметтеріне хабарланады. Осы санаттарға кіретін лауазымды адамдардың есімдері Уағдаласушы Тараптардың үкіметтеріне жүйелі түрде хабарланып тұрады. 
2. Ұйымның лауазымды адамдары: 
а. өздерінің ресми қызметтік міндеттерін орындау барысында айтқан немесе жазған сөздері мен жасаған барлық әрекеттеріне қатысты сот немесе өзге де құқықтық іс жүргізуден иммунитетке ие болады; 
b. Ұйым төлейтін жалақы және сыйақыларға салынатын салықтардан босатылады; 
c. әскери қызмет міндеттемелерінен иммунитетке ие болады; 
d. өздерімен бірге тұратын жұбайлары мен асырауындағы туыстары үшін иммиграциялық шектеулерден және шетелдіктердің тіркелуі талаптарынан босатылады; 
e. валюта айырбастау операцияларына қатысты тиісті үкімет жанындағы дипломатиялық миссиялар құрамындағы сол деңгейдегі лауазымды адамдарға берілетін артықшылықтарды пайдаланады; 
f. өз жұбайлары мен асырауындағы туыстарымен бірге халықаралық дағдарыс кезінде дипломатиялық өкілдерге берілетін репатриация мүмкіндіктерін пайдаланады;  
g. тиісті елде алғаш рет қызметке кірген кезде өздерінің жиһаздары мен мүлкін кедендік бажсыз әкелуге құқылы. 
3. 2-тармақта көрсетілген иммунитеттер мен артықшылықтарға қосымша ретінде, Бас хатшыға және Бас хатшының кез келген орынбасарына, сондай-ақ олардың жұбайлары мен кәмелетке толмаған балаларына халықаралық құқыққа сәйкес дипломатиялық өкілдерге берілетін артықшылықтар, иммунитеттер, босатулар мен жеңілдіктер ұсынылады. 
4. Артықшылықтар мен иммунитеттер лауазымды адамдардың жеке пайдасы үшін емес, Ұйым мүддесі үшін беріледі. Бас хатшы, егер оның пікірінше иммунитет сот төрелігін іске асыруға кедергі келтірсе, кез келген лауазымды адамның иммунитетінен бас тартуға құқылы және міндетті, бұл Ұйым мүдделеріне нұқсан келтірілмей жүзеге асырылуға тиіс. Басқарушы Кеңес Бас хатшының иммунитетінен бас тартуға құқылы. 
5. Ұйым Уағдаласушы Тараптардың тиісті органдарымен сот төрелігінің дұрыс іске асырылуын қамтамасыз ету, қоғамдық қауіпсіздік пен тәртіпті сақтау жөніндегі заңдар мен ережелердің орындалуын қамтамасыз ету, сондай-ақ осы бапта көрсетілген артықшылықтар, иммунитеттер мен жеңілдіктерге қатысты кез келген теріс пайдалануды болдырмау мақсатында үнемі ынтымақтастықта болады. 

53-бап. Медиаторлар және медиациялық іс жүргізу қатысушылары

1. Осы Конвенцияның 25 және 27-баптарына қатысты даулар бойынша медиациялық рәсімде медиаторлар, тараптар, агенттер, кеңесшілер, куәлар немесе сарапшылар ретінде қатысатын адамдарға мынадай иммунитеттер: 
a. өз функцияларын орындау барысында жеке басын қамауға алудан  немесе ұстаудан, сондай-ақ жеке жүгін алып қоюдан иммунитет; 
b. медиациялық іс жүргізу шеңберінде айтылған немесе жазылған сөздеріне және жасаған барлық әрекетіне қатысты сот немесе өзге де құқықтық процестерден иммунитет беріледі; 
c. медиациялық іс жүргізуге қатысуына байланысты қағаздарға, барлық нысандағы құжаттарға және материалдарға қол сұғылмайды; 
d. медиациялық іс жүргізуге байланысты іс-қимыл жасау мақсаттары үшін қағаздар мен барлық нысандағы құжаттарды тиісті түрде белгіленген курьерлер арқылы немесе мөрленген пакеттерде алу және жіберу құқығы; 
e. жергілікті азаматтар болып табылмайтын адамдарға иммиграциялық шектеулерден, шетелдіктерді тіркеу талаптарынан және әскери қызмет міндеттемелерінен иммунитет, валюта айырбастауға қатысты осындай жеңілдіктер және сапар жасау мүмкіндіктеріне қатысты осындай режим Уағдаласушы Тараптар Ұйымның лауазымды адамдарына берілетін құқықтармен бірдей түрде ұсынылады. 
(a) және (e) тармақшаларында көрсетілген иммунитеттер тек олардың талқылау өткізілетін жерге баруына және сол жерде болуына байланысты қолданылады.
2. Осы Конвенцияға сәйкес медиациялық рәсімде медиаторлар ретінде әрекет ететін адамдар медиатор ретінде атқарған жұмысы үшін Ұйым немесе оның атынан төленетін кез келген сыйақылар мен төлемдерге қатысты салық салудан босатылады.
3. Артықшылықтар мен иммунитеттер аталған адамдарға олардың жеке пайдасы үшін емес, Ұйым мүддесі үшін беріледі. Ұйым, егер оның пікірінше иммунитет сот төрелігін жүзеге асыруға кедергі келтірсе және одан бас тарту Ұйым мүдделеріне зиян келтірмей мүмкін болса, кез келген тұлғаның иммунитетінен бас тартуға құқылы және міндетті.

54-бап. Иммунитеттерден алып қою

51-баптың 1-тармағының (a) тармақшасында, 52-баптың 2-тармағының (a) тармақшасында және 53-баптың 1-тармағының (b) тармақшасында көзделген иммунитеттер жол-көлік оқиғасы салдарынан келтірілген залалға, өзге де дене жарақаттарына немесе қайтыс болуына байланысты азаматтық жауапкершілікке қолданылмайды.


XI ТАРАУ
Қорытынды ережелер

55-бап. Түсіндіруге және қолдануға қатысты дауларды шешу

Келіссөздер арқылы шешілмеген осы Конвенцияны түсіндіру немесе қолдануға қатысты кез келген дау мүдделі Уағдаласушы Тараптың өтініші бойынша ұсыным шығару үшін Басқарушы кеңестің қарауына беріледі. 

56-бап. Түзетулер

1. Кез келген Уағдаласушы Тараптың осы Конвенцияға түзету ұсынуға құқылы, оны Бас хатшыға ұсынады. Бас хатшы кейін ұсынылған түзету туралы Уағдаласушы Тараптарға хабарлайды. 
2. Осы Конвенцияға ұсынылған кез келген түзету Уағдаласушы Тараптар келісімге барынша қол жеткізу арқылы қабылданады. Егер барлық іс-қимыл жасалғанына қарамастан келісімге қол жеткізу мүмкін болмаса, түзету соңғы шара ретінде Уағдаласушы Тараптарың үштен екісінің даусымен қабылданады.
3. 2-тармаққа сәйкес қабылданған түзету Уағдаласушы Тараптар тарапынан ратификациялауға, қабылдауға немесе бекітуге жатады. 
4. 2-тармаққа сәйкес қабылданған түзету ратификациялау, қабылдау немесе бекіту туралы үшінші құжат сақтауға тапсырылған күннен бастап отызыншы күні күшіне енеді. Түзету күшіне енген сәттен бастап, ол келісім білдірген Уағдаласушы Тараптар үшін міндетті болады. Өзге Уағдаласушы Тараптар осы Конвенцияның ережелерін және олар бұрын ратификациялаған, қабылдаған немесе бекіткен кез келген түзетулерді ұстанып қала береді. 
5. Егер Уағдаласушы Тарап ратификациялау, қабылдау немесе бекіту туралы үшінші құжат сақтауға тапсырылғаннан кейін түзетуді ратификацияласа, қабылдаса немесе бекітсе, бұл түзету аталған Мемлекет үшін ратификациялау, қабылдау немесе бекіту құжаты сақтауға тапсырылған күннен кейін отызыншы күні күшіне енеді. 
6. Осы Конвенцияға сәйкес түзету күшіне енген күнге дейін медиацияға келісім беруден туындайтын кез келген дауда тараптардың құқықтары мен міндеттеріне ешбір түзету әсер етпейді. 
57-бап. Біріздендірілмеген құқықтық жүйелерге 
қатысты мәлімдемелер

1. Егер мемлекетте осы Конвенцияда қаралатын мәселелерге қатысты әртүрлі құқықтық жүйелер қолданылатын екі немесе одан да көп аумақтық бірлік болса, ол қол қою, ратификациялау, қабылдау, бекіту немесе қосылу кезінде осы Конвенцияның барлық аумақтық бірлікке немесе олардың біреуіне не бірнешеуіне ғана қолданылатыны туралы мәлімдеме жасай алады және кез келген уақытта басқа мәлімдеме ұсыну арқылы осы мәлімдемені өзгерте алады.
2. Осы Конвенция қолданылатын аумақтық бірліктер нақты көрсетілген мәлімдеме депозитарийге беріледі.
3. Егер мемлекетте осы Конвенциямен реттелетін мәселелерге қатысты әртүрлі құқықтық жүйелер қолданылатын екі немесе одан да көп аумақтық бірлігі болса:
а. мемлекеттің заңына немесе іс жүргізу қағидаларына жасалған кез келген сілтеме, қажет болған жағдайда, тиісті аумақтық бірлікте қолданылатын заңға немесе іс жүргізу қағидаларына жасалған сілтеме ретінде түсіндіріледі;
b. осы Конвенцияның 28-бабында көрсетілген дау туралы сілтеме осы мемлекеттің әртүрлі аумақтық бірліктерінде орналасқан тараптар арасындағы коммерциялық қатынастардан туындайтын немесе оларға қатысты дауларды қамтитын сілтеме ретінде түсіндіріледі.
4. Егер мемлекет осы бапқа сәйкес мәлімдеме жасамаса, осы Конвенция сол мемлекеттің барлық аумақтық бірлігіне қолданылады. 
5. Осы бап өңірлік интеграциялық ұйымдарға қолданылмайды. 

58-бап. Өңірлік интеграциялық ұйымдардың қатысуы

1. Егемен мемлекеттер құрған және осы Конвенциямен реттелетін белгілі бір мәселелер бойынша құзыретке ие өңірлік интеграциялық ұйым мемлекеттер сияқты қол қою, ратификациялау, қабылдау, бекіту немесе қосылу арқылы осы Конвенцияға қатыса алады. Бұл жағдайда өңірлік интеграциялық ұйым осы ұйымның осы Конвенциямен реттелетін мәселелер бойынша құзыреті бар дәрежеде Уағдаласушы Тараптар құқықтары мен міндеттеріне ие болады, бұл ратификациялау, қабылдау, бекіту немесе қосылу туралы құжатта көрсетілуге тиіс. Кейіннен мұндай ұйым өз құзыреті шегіндегі кез келген елеулі өзгерістер туралы депозитарийге хабарлайды.
2. Осы Конвенциядағы «Уағдаласушы Тарап» немесе «Уағдаласушы Тараптар» деген сілтемелер оның құзыреті шегінде осы ұйымға қолданылады. 
3. Осы Конвенцияның 56-бабы 4-тармағы және 60-бабы 1-тармағының мақсаттары үшін өңірлік интеграциялық ұйым сақтауға тапсырған кез келген құжат осы ұйымның мүше мемлекеттері сақтауға тапсырған құжаттарға қосымша ретінде қарастырылмайды. 
4. Өңірлік интеграциялық ұйым өзінің құзыретіне кіретін мәселелер бойынша Басқарушы кеңесте өз мүше мемлекеттерінің санына тең дауыс санымен өз дауыс беру құқығын жүзеге асыра алады. Егер осы ұйымның мүше мемлекеттерінің бірі өз дауыс беру құқығын пайдаланса, мұндай ұйым өз дауыс беру құқығын пайдалана алмайды және керісінше.
 
59-бап. Қол қою, ратификациялау, қабылдау, бекіту және қосылу

1. Осы Конвенцияға 2025 жылғы 1 қаңтардан 31 желтоқсанға дейін Қытай Халық Республикасының Гонконг арнаулы әкімшілік ауданында барлық мемлекеттер мен өңірлік интеграциялық ұйымдар қол қоя алады. Осы мерзім өткеннен кейін осы Конвенция күшіне енген күннен бастап үш жыл бойы Қытай Халық Республикасының Сыртқы істер министрлігінде Бейжің қаласында қол қою үшін ашық болады. 
2. Осы Конвенцияны оған қол қойған мемлекеттер мен өңірлік интеграциялық ұйымдар тарапынан ратификациялауға, қабылдауға немесе бекітуге тиіс. 
3. Конвенцияға қол қоюға ашық болған күннен бастап қол қоймаған барлық мемлекеттер мен өңірлік интеграциялық ұйымдар үшін Конвенцияға қосылу ашық болады. 
4. Ратификациялау, қабылдау, бекіту немесе қосылу туралы құжаттар депозитарийге сақтауға тапсырылады. 

60-бап. Күшіне ену

1. Осы Конвенция ратификациялау, қабылдау немесе бекіту туралы құжат сақтауға тапсырылған күннен кейінгі отызыншы күні күшіне енеді. 
2. Ратификациялау, қабылдау, бекіту немесе қосылу туралы үшінші құжат сақтауға тапсырылғаннан кейін осы Конвенцияны ратификациялаған, қабылдаған, бекіткен немесе оған қосылған әрбір мемлекет немесе өңірлік интеграциялық ұйым үшін Конвенция аталған мемлекет немесе ұйым ратификациялау, қабылдау, бекіту немесе қосылу туралы құжатын сақтауға тапсырған күннен бастап отыз күн өткен соң күшіне енеді. 

61-бап. Денонсация

1. Уағдаласушы Тараптар депозитарийге жазбаша хабарлама жіберу арқылы осы Конвенцияны денонсациялай алады. Денонсация осы Конвенция қолданылатын біріздендірілмеген құқықтық жүйенің белгілі бір аумақтық бірліктерімен шектелуі мүмкін. 
2. Егер хабарламада неғұрлым кеш мерзім көрсетілмесе, денонсация хабарлама алынған күннен бастап бір жыл өткен соң күшіне енеді. 
3. Осы бапқа сәйкес Уағдаласушы Тарап жіберген хабарлама депозитарий оны алғанға дейін осы Конвенцияға сәйкес медиацияға келісім беруден туындаған даудағы кез келген тараптың құқықтары мен міндеттеріне әсер етпейді. 

62-бап. Депозитарий

1. Қытай Халық Республикасының Үкіметі осы Конвенцияның депозитарийі болып табылады. 
2. Депозитарий 	төменде көрсетілген мәселелер бойынша барлық Уағдаласушы Тараптарды, өзге қол қоюшыларды және Бас хатшыны: 
а. 56, 58 және 59-баптарда көрсетілген қол қою, ратификациялау, бекіту немесе қосылу туралы; 
b. 60-бапқа сәйкес осы Конвенцияның күшіне ену күні туралы; 
c. 56-бапқа сәйкес осы Конвенцияға енгізілген кез келген түзетудің күшіне ену күні туралы; 
d. 25, 29, 57 және 58-баптарда көрсетілген декларациялар мен хабарламалар туралы; 
е. 61-бапта көрсетілген денонсация туралы хабардар етеді.

63-бап. Теңтүпнұсқалылық мәтіндер

Осы Конвенцияның түпнұсқасы, оның араб, қытай, ағылшын, француз, орыс және испан тілдеріндегі мәтіндері бірдей теңтүпнұсқа болып табылады. Ол депозитарийге сақтауға тапсырылады, ал депозитарий оның куәландырылған көшірмелерін барлық Уағдаласушы Тараптарға жолдайды. 

Осыны КУӘЛАНДЫРУ үшін өздерінің тиісті Үкіметтері тарапынан тиісті түрде уәкілеттік берілген төменде қол қоюшылар осы Конвенцияға қол қойды. 

Қытай Халық Республикасының Гонконг арнаулы әкімшілік ауданында 2025 жылғы 30 мамырда ЖАСАЛДЫ.

